sagorsarker/bangla-wikipedia huggingface dataset:
ডেবরা বিধানসভা কেন্দ্র

ডেবরা (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২২৯ নং ডেবরা বিধানসভা কেন্দ্রটি ডেবরা সমষ্টি উন্নয়ন ব্লক এর অন্তর্গত। 
ডেবরা বিধানসভা কেন্দ্রটি ৩২ নং ঘাটাল লোকসভা কেন্দ্রের অন্তর্গত। পূর্বে এই কেন্দ্রটি পাঁশকুড়া লোকসভা কেন্দ্র এর অন্তর্গত ছিল।
 
সিপিআই (এম) এর শেখ জাহাঙ্গীর করিম ডেবরা বিধানসভা কেন্দ্র থেকে ১৯৮৭ থেকে ২০০৬ সাল পর্যন্ত পাঁচবার জয়ী হন, ২০০৬ সালে তৃণমূল কংগ্রেসের মৃগেন্দ্র নাথ মাইতিকে পরাজিত করেন, ২০০১ সালে তৃণমূল কংগ্রেসের রাধাকান্ত মাইতিকে পরাজিত করেন। ১৯৯৬ সালে কংগ্রেসের রবীন্দ্রনাথ বেরাকে, ১৯৯১ এবং ১৯৮৭ সালে কংগ্রেসের শেখ মহম্মদ দাউদকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর সৈয়দ মোয়াজ্জাম হোসেন ১৯৮২ সালে কংগ্রেসের রবীন্দ্রনাথ বেরা এবং ১৯৭৭ সালে কংগ্রেসের সুকুমার দাসকে পরাজিত করেন।
১৯৭২ এবং ১৯৭১ সালে কংগ্রেসের রবীন্দ্রনাথ বেরা জয়ী হন। ১৯৬৯ সালে কংগ্রেসের বিজয় কৃষ্ণ সামন্ত জয়ী হন। ১৯৬৭ সালে বাংলা কংগ্রেসের কে. চক্রবর্তী জয়ী হন। ১৯৬২ সালে কংগ্রেসের সন্তোষ কুমার মুখার্জী জয়ী হন। ১৯৫৭ সালে কংগ্রেসের মোহিনী মোহন পট জয়ী হন।
মাদকের অপব্যবহার

মাদক অপব্যবহার যা নেশার জিনিস অপব্যবহার, নামেও পরিচিত, এক ধরনের নির্দিষ্ট ধাঁচের মাদক ব্যবহার, যেখানে ব্যবহারকারী যথেষ্ট পরিমাণে নেশার জিনিস সেবন করে অথবা নিজের বা অন্যদের পক্ষে ক্ষতিকর পদ্ধতিগুলির মাধ্যমে তা সেবন করে, এবং এটি এক ধরনের নেশার জিনিস সংক্রান্ত ব্যাধি। যদিও সর্বজনীন স্বা‌স্থ্য, চিকিৎসা ও অপরাধের বিচার সংক্রান্ত প্রসঙ্গে মাদক সেবনের বিভিন্ন প্রকারের বিসদৃশ সংজ্ঞা ব্যবহার করা হয়। কিছু ক্ষেত্রে, মানুষটি যখন মাদকের প্রভাবের অধীনে থাকে তখন অপরাধমূলক বা সমাজবিরোধী আচরণ সংঘটিত হয়, এবং মানুষদের মধ্যে দী‌র্ঘকালীন ব্যক্তিত্বের পরিবর্তনও ঘটতে পারে। সম্ভাব্য শারীরিক, সামাজিক ও মানসিক ক্ষতি ছাড়াও, কিছু মাদক ব্যবহারের ফলস্বরূপ ফৌজদারী জরিমানাও হতে পারে, যদিও ‌স্থানীয় বিচারক্ষেত্রের ওপরে নির্ভর করে এগুলির খুবই তারতম্য হয়।
এই শব্দটির সঙ্গে সবচেয়ে বেশি ক্ষেত্রে যে মাদকগুলি সংশ্লিষ্ট থাকে তা হল: মদ, গাঁজা, বারবিটুরেট, বেঞ্জোডায়াজেপাইন, কোকেন, মিথাকোয়ালোন, ওপয়েড ও কিছু প্রতি‌স্থাপিত অ্যাম্ফেটামাইন।
2010 এ প্রায় 5% মানুষ (230 মিলিয়ন) একটি বেআইনি নেশার জিনিস ব্যবহার করেছিল। এর মধ্যে 27 মিলিয়ন মানুষ উচ্চ-ঝুঁকিসম্পন্ন মাদক ব্যবহার করেছিল যা অন্যভাবে পর্যাবৃত্ত মাদক সেবন নামেও পরিচিত, এবং এর কারণে তাদের স্বা‌স্থ্যের ক্ষতি, মানসিক সমস্যা, বা সামাজিক সমস্যাগুলি দেখা দেয় যা তাদেরকে এই বিপদগুলির মুখে ফেলে। নেশার জিনিস ব্যবহার সংক্রান্ত ব্যাধির ফলস্বরূপ 1990 সালে 165,000 টি মৃত্যুর সংখ্যা 2015 সালে বেড়ে 307,400 টি মৃত্যু হয়েছিল। এর মধ্যে সবচেয়ে বেশি সংখ্যা হল মদের নেশা সংক্রান্ত ব্যাধির কারণে 1,37,500 টি, ওপয়েড ব্যবহার সংক্রান্ত ব্যাধির কারণে 1,22,100 টি মৃত্যু, অ্যাম্ফেটামাইন ব্যবহার সংক্রান্ত ব্যাধির কারণে 12,200 টি মৃত্যু, এবং কোকেন ব্যবহার সংক্রান্ত ব্যাধির কারণে 11,100 টি মৃত্যু।
দাসপুর বিধানসভা কেন্দ্র

দাসপুর (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩০ নং দাসপুর বিধানসভা কেন্দ্রটি দাসপুর-২ সমষ্টি উন্নয়ন ব্লক এবং বাসুদেবপুর, দাসপুর-১, দাসপুর-২, নন্দনপুর-১, নন্দনপুর-২ এবং পঞ্চবেড়িয়া গ্রাম পঞ্চায়েত গুলি দাসপুর-১ সমষ্টি উন্নয়ন ব্লক এর অন্তর্গত। 
দাসপুর বিধানসভা কেন্দ্রটি ৩২ নং ঘাটাল লোকসভা কেন্দ্রের অন্তর্গত। পূর্বে এই কেন্দ্রটি পাঁশকুড়া লোকসভা কেন্দ্র এর অন্তর্গত ছিল।
২০১২ সালে তৃণমূল কংগ্রেস বিধায়ক অজিত ভুঁইয়া মারা যাওয়ার কারণে উপনির্বাচন হয়। এআইটিসি এর মমতা ভুঁইয়া ১৮,৯২৮ টি ভোটে তার নিকটতম প্রতিদ্বন্দ্বী সিপিআই (এম) এর সমর মুখার্জিকে পরাজিত করেন।
২০০৬ সালের বিধানসভা নির্বাচনে, সিপিআই (এম) এর সুনিল অধিকারী দাসপুর বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী তৃণমূল কংগ্রেসের অজিত ভুঁইয়াকে পরাজিত করেন। ২০০১ সালে তৃণমূল কংগ্রেসের অজিত ভুঁইয়া সিপিআই (এম) এর চিত্তরঞ্জন মুখোপাধ্যায়কে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর চিত্তরঞ্জন মুখোপাধ্যায় ১৯৯৬ সালে কংগ্রেসের জগন্নাথ গোস্বামীকে পরাজিত করেন। সিপিআই (এম) এর প্রভাস ফাদিকর ১৯৯১ সালে কংগ্রেসের অসিত বন্দ্যোপাধ্যায়কে, ১৯৮৭ সালে কংগ্রেসের পরেশ মন্ডলকে, ১৯৮২ সালে কংগ্রেসের সুধীর বেরাকে, ১৯৭৭ সালে জনতা পার্টি এর বঙ্কিমচন্দ্র শাসমলকে পরাজিত করেন।
১৯৭২ এবং ১৯৭১ সালে কংগ্রেসের সুধীর চন্দ্র বেরা জয়ী হন। সিপিআই (এম) এর মৃগেন্দ্র ভট্টাচার্য ১৯৬৯ সালে জয়ী হন। ১৯৬৭ সালে কংগ্রেসের বি.সি. শাসমল জয়ী হন। সিপিআই এর মৃগেন্দ্র ভট্টাচার্য ১৯৬২ সালে জয়ী হন। কংগ্রেসের ভবানী রঞ্জন পাঁজা ১৯৫৭ সালে জয়ী হন। স্বাধীন ভারতের প্রথম নির্বাচনে ১৯৫১ সালে, সিপিআই এর মৃগেন্দ্র ভট্টাচার্য দাসপুর কেন্দ্র থেকে জয়ী হন।
তথ্যপ্রযুক্তিনির্ভর শাসন

তথ্যপ্রযুক্তিনির্ভর শাসন ( "ইলেকট্রনিক গভার্নেন্স" বা e-governance) বলতে তথ্য ও যোগাযোগ প্রযুক্তি (মূলত ইন্টারনেট) ব্যবহার করে সরকারী সেবা, তথ্যের আদানপ্রদান, যোগাযোগমূলক লেনদেন, সরকার-থেকে-নাগরিক (government-to-citizen বা G2C) সেবা, সরকার-থেকে-ব্যবসা সেবা (government-to-business বা G2B), সরকার-থেকে-সরকার সেবা (government-to-government G2G), সরকার থেকে চাকুরীজীবী সেবা (government-to-employees বা G2E) সহ সমগ্র সরকারী কাঠামোর মধ্যে পশ্চাৎ-কার্যালয় প্রক্রিয়া ও আন্তঃক্রিয়াসমূহ সম্পাদন বা সরবরাহ করাকে বোঝায়। তথ্যপ্রযুক্তিনির্ভর প্রশাসনের মাধ্যমে সরকারের বিভিন্ন সেবা সহজে, দ্রুত, দক্ষভাবে, কম খরচে ও স্বচ্ছভাবে নাগরিকদের কাছে সুলভ করা যায়। সরকারের জবাবদিহিতা এতে বৃদ্ধি পায়। সরকারের বিভিন্ন মন্ত্রণালয়ের মধ্যে সহযোগিতা সহজতর হয়। সরকারী সেবাদান প্রক্রিয়াগুলি সহজে অনুসরণ করা যায়।
1990 এর দশকের শুরু থেকে ই-কমার্স এবং ই-পণ্যে, সরকারি প্রক্রিয়ার ই-ফর্মগুলির ব্যাপক একীকরণ রয়েছে।সরকার এখন বর্জ্য কমাতে তাদের কৌশলের দক্ষতা ব্যবহার করার চেষ্টা করেছে।ই-গভর্নমেন্ট একটি মোটামুটি বিস্তৃত বিষয়, কিন্তু এখন কীভাবে পরিষেবা এবং প্রতিনিধিত্ব প্রদান করা হয় এবং কীভাবে সেগুলি এখন বাস্তবায়িত হচ্ছে তার সাথে সম্পর্কিত৷
ফ্রিবিএসডি

ফ্রিবিএসডি () রিসার্চ ইউনিক্স থেকে বার্কলে সফটওয়্যার ডিস্ট্রিবিউশন দ্বারা অবতীর্ণ একটি ফ্রি ও ওপেন সোর্স ইউনিক্স-সদৃশ অপারেটিং সিস্টেম। ফ্রিবিএসডি বিএসডি-এর প্রত্যক্ষ বংশধর, যেটাকে আগে "বিএসডি ইউনিক্স" অথবা "বার্কলে ইউনিক্স" বলা হতো। ফ্রিবিএসডির প্রথম সংস্করণ ১৯৯৩ সালে মুক্তি পায় এবং ২০০৫ সাল মোতাবেক, ফ্রিবিএসডি সর্বাধিক ব্যবহৃত ওপেন সোর্স বিএসডি অপারেটিং সিস্টেম, যা মোট ইন্সটলকৃত বিএসডি সিস্টেমের এক তৃতীয়াংশেরও অধিক।
ফ্রিবিএসডির লিনাক্সের সাথে বেশ কিছু সাদৃশ্য রয়েছে। তবে দুটো প্রধান পার্থক্য হলো: ফ্রিবিএসডি একটি পরিপূর্ণ সিস্টেম নিয়ন্ত্রণ করে, যথা এ প্রকল্প একটি কার্নেল, ডিভাইস ড্রাইভারসমূহ, ইউজারল্যান্ড ইউটিলিটিসমূহ, এবং ডকুমেন্টেশন প্রদান করে, যেখানে লিনাক্স শুধুমাত্র কার্নেল ও ড্রাইভার ব্যতীত অন্য অংশের জন্যে তৃতীয় পক্ষের দ্বারস্ত হয়; আর ফ্রিবিএসডির সোর্স কোড একটি অনুমোদনকারী বিএসডি লাইসেন্সের অধীনে মুক্তি পায় যেখানে লিনাক্স কপিলেফট জিপিএল লাইসেন্সের অধীনে মুক্তি পায়।
ফ্রিবিএসডি প্রকল্পে একটি নিরাপত্তা টিম অন্তর্ভুক্ত রয়েছে, যারা ভিত ডিস্ট্রিবিউশনে আসা সমস্ত সফটওয়্যার দেখে। বাড়তি তৃতীয় পক্ষের সফটওয়্যারের এক প্রশস্ত অংশ পিকেজি প্যাকেজ ব্যবস্থাপনা ব্যবস্থা বা ফ্রিবিএসডি পোর্ট অথবা সোর্স কোড কম্পাইল করে ইন্সটল করা যায়।
এর লাইসেন্স ব্যবস্থার জন্য ফ্রিবিএসডির অধিকাংশ লোডভিত অন্য অপারেটিং সিস্টেমের অখণ্ড অংশে পরিণত হয়েছে। এ তালিকায় রয়েছে অ্যাপলের ডারউইন (ম্যাকওএস, আইওএস, ওয়াচওএস এবং টিভিওএসের ভিত), ফ্রিএনএএস, নিন্টেন্ডো সুইচ সফটওয়্যার সিস্টেম, এবং সনির প্লেস্টেশন ৩ ও ৪-এর সিস্টেম সফটওয়্যার।
গুগলের অ্যান্ড্রয়েড অ্যাপের তালিকা

অ্যান্ড্রয়েডের জন্য গুগলের অ্যাপসমূহের তালিকা হল গুগল দ্বারা উন্নয়নকৃত এর অ্যান্ড্রয়েড অপারেটিং সিস্টেমের জন্য মোবাইল অ্যাপ্লিকেশনের তালিকা। সবগুলো অ্যাপ্লিকেশনই গুগল প্লে স্টোর থেকে বিনামূল্যে সংগ্রহ করা যায়। মোবাইল নির্মাতা ও অ্যান্ড্রয়েড সংস্করণের ওপর নির্ভর করে কিছু অ্যাপ্লিকেশন পূর্ব থেকেই মোবাইলে সংযুক্ত থাকতে পারে। এগুলোর মধ্যে জি-বোর্ডের মত কিছু অ্যাপ্লিকেশন অ্যান্ড্রয়েডের পুরনো সংস্করণে সমর্থনযোগ্য নাও হতে পারে।
মনজিল

কুরআন পাঠকারী যাতে এক সপ্তাহে পুরো কুরআন সম্পূর্ণ পাঠ করতে পারেন, সেক্ষেত্রে সুবিধার জন্য পুরো কুরআনকে সাত ভাগে ভাগ করা হয়েছে। এই সাত ভাগের প্রত্যেক ভাগকে একেকটি মনজিল () বলা হয়।
এই সাত ভাগ নিম্নরূপ:
ইর‍্যাসসি

ইর‍্যাসসি (, অডিও)) গ্নু/লিনাক্স, ফ্রিবিএসডি, ম্যাকওএস এবং মাইক্রোসফট উইন্ডোজের জন্যে একটি আইআরসি ক্লায়েন্ট প্রোগ্রাম। এটি জানুয়ারি ১৯৯৯ সালে মুক্তি পায়।
ইর‍্যাসসি সি প্রোগ্রামিং ভাষায় লেখা হয়েছে এবং সাধারণ কার্যে টেক্সট-মোড ব্যবহারকারী ইন্টারফেস ব্যবহার করে।
উন্নয়নকারীদের মতে, ইর‍্যাসসি স্ক্র‍্যাচ থেকে লেখা হয়েছে। এটা তাদেরকে বিদ্যমান কোডভিতের সীমাবদ্ধতা থেকে মুক্ত করে এবং নিরাপত্তা এবং কাস্টমাইজেশনের মত ইশুগুলোর উপর পূর্ণ নিয়ন্ত্রণ প্রদান করে। এর কার্যক্রম ও উপস্থিতি পালটাতে অসংখ্য পার্ল স্ক্রিপ্ট রয়েছে। এনক্রিপশন যুক্ত করার প্লাগ-ইন এবং প্রটোকলও রয়েছে। কনফিগারেশন ফাইলে পরিবর্তন এনেও ইর‍্যাসসি পরিবর্তন করা যায়।
সিমিউজ

সিমিউজ বা সি* মিউজিক প্লেয়ার () ইউনিক্স-সদৃশ অপারেটিং সিস্টেমের জন্যে একটি ছোট ও দ্রুত অডিও প্লেয়ার। সিমিউজ জিপিএল লাইসেন্সের অধীনের মুক্তিপ্রাপ্ত ও টেক্সট-ভিত্তিক ব্যবহারকারী ইন্টারফেসে চালিত হয়। এটি এনকার্সেস কর্তৃক গঠিত।
এর টেক্সট-অনলি ডিজাইন প্রোগ্রামটি চালানোর জন্যে কম রিসোর্স খরচ করে, যা এটাকে পুরোনো ও কম ক্ষমতাসম্পন্ন কম্পিউটার ও সাথে সাথে যেখানে গুই ব্যবস্থা নেই (যেমন এক্স উইন্ডো সিস্টেম) এসব সিস্টেমের জন্যে উপযুক্ত নির্বাচনে পরিণত করেছে।
শফিক আহমেদ

শফিক আহমেদ (জন্ম: ১৬ জুলাই ১৯৩৭) হলেন বাংলাদেশী আইনজীবী ও রাজনীতিবিদ। তিনি ২০০৯ থেকে ২০১৪ পর্যন্ত বাংলাদেশ সরকারের আইন, বিচার ও সংসদ বিষয়ক মন্ত্রণালয়ের টেকনোক্রেট মন্ত্রী ছিলেন।
শফিক আহমেদ ১৯৩৭ সালের ১৬ জুলাই কুমিল্লা জেলার ব্রাহ্মণপাড়া উপজেলার শশীদল ইউনিয়নের নারায়নপুর গ্রামে জন্মগ্রহণ করেন। শশীদল হাই স্কুল থেকে শিক্ষা লাভের পর তিনি কুমিল্লা জিলা স্কুল থেকে ১৯৫৩ সালে মাধ্যমিক পাশ করেন। এর পর ঢাকা কলেজ থেকে ১৯৫৫ সালে ইন্টারমিডিয়েটে পাশ করেন। এরপর ঢাকা বিশ্ববিদ্যালয়ের রাষ্ট্রবিজ্ঞান বিভাগে ভর্তি হলেও ১৯৫৮ সালে ঢাকা বিশ্ববিদ্যালয় থেকে ভূগোল বিষয়ে বিএ অনার্স এবং ১৯৫৯ সালে মাস্টার্স ডিগ্রী অর্জন করেন। ১৯৬৩ সালে তিনি ঢাকা বিশ্ববিদ্যালয়ের অধীনে সিটি ল কলেজ থেকে এলএল.বি ডিগ্রি লাভ করেন, অতঃপর উচ্চশিক্ষার্থে যুক্তরাজ্যে গমন করেন। ১৯৬৪ সালে ইংল্যান্ডের বিখ্যাত বিশ্ববিদ্যালয় কিংস কলেজ লন্ডন থেকে তিনি এলএল.এম ডিগ্রি অর্জন করেন ও পরবর্তীতে ১৯৬৭ সালে ইংল্যান্ডের ঐতিহ্যবাহী লিংকনস্ ইন থেকে কলড টু দ্যা বার হয়ে ব্যারিস্টার অ্যাট ল' সনদ লাভ করেন।
শফিক ১৯৬৯ থেকে ১৯৭৩ সাল পর্যন্ত ঢাকা বিশ্ববিদ্যালয়ের আইন বিভাগে খণ্ডকালীন অধ্যাপনা করেন। তিনি ১৯৭৩ থেকে ২০০৫ সাল পর্যন্ত সিটি ল কলেজের অধ্যক্ষ হিসেবেও দায়িত্ব পালন করেছিলেন। এ সময় তিনি ঢাকা বিশ্ববিদ্যালয়ের সিনেট সদস্য এবং আইন বিভাগের পরীক্ষক ও ছিলেন। তিনি ১৯৬৭ সালে হাইকোর্টের আইনজীবী হিসেবে তালিকাভুক্ত হন এবং ১৯৮৯ সালে আপীল বিভাগের জ্যেষ্ঠ আইনজীবী হিসেবে নথিভুক্ত হন। শফিক ১৯৯৯ – ২০০০ এবং ২০০৮ – ২০০৯ সালে সুপ্রিম কোর্ট বার অ্যাসোসিয়েশনের সভাপতি নির্বাচিত হয়েছিলেন। এছাড়াও তিনি বাংলাদেশ বার কাউন্সিলের সহ-সভাপতি ছিলেন। ২০০৭ সালের তত্ত্বাবধায়ক সরকারের সময়ে তিনি শেখ হাসিনার পক্ষে মামলা পরিচালনা করতেন।
শফিক ২০০৯ থেকে ২০১৪ পর্যন্ত বাংলাদেশ সরকারের আইন, বিচার ও সংসদ বিষয়ক মন্ত্রণালয়ের টেকনোক্রেট মন্ত্রী ছিলেন।
শফিক আহমেদ স্থায়ীভাবে বসবাস করেন ঢাকার ইন্দিরা রোডে। তার স্ত্রী অধ্যাপক ও অ্যাক্টিভিস্ট মাহফুজা খানম, যিনি ঢাকা বিশ্ববিদ্যালয় ছাত্র সংসদের প্রথম এবং একমাত্র নারী ভিপি (১৯৬৬-১৯৬৭ সাল) ছিলেন। তাদের দুই ছেলে, এক মেয়ে। বড় ছেলে ও মেয়ে পেশায় চিকিৎসক। ছোট ছেলে মাহবুব শফিক একজন আইনজীবী।
মাদ্রিদ ডার্বি

এল ডার্বি মাদ্রিলেনিয়ো () হলো স্পেনের মাদ্রিদের দুটি ক্লাব আতলেতিকো মাদ্রিদ এবং রিয়াল মাদ্রিদের মধ্যকার ফুটবল ম্যাচের নাম। মূলত এটি দ্বারা স্পেনীয় চ্যাম্পিয়নশিপ প্রতিযোগিতায় অনুষ্ঠিত ম্যাচকে উল্লেখ করা হয়, তবে আজকাল এই শব্দটি সাধারণীকরণ করা হয়েছে এবং দুটি ক্লাবের মধ্যে প্রতিটি একক ম্যাচ এই নামটি অন্তর্ভুক্ত করা হয়ে থাকে; যেমন: উয়েফা চ্যাম্পিয়ন্স লিগ, কোপা দেল রে ইত্যাদি। এই দুটি ক্লাব ২০১৩–১৪ উয়েফা চ্যাম্পিয়ন্স লিগের ফাইনালে দেখা হয়েছিল, এর ফলে উক্ত প্রতিযোগিতায় প্রথমবারের মতো একই শহরের দুটি ক্লাব ফাইনালে মুখোমুখি হয়েছিল। তারা ২০১৮ উয়েফা সুপার কাপেও দেখা হয়েছিল; এর ফলে প্রথমবারের মতো একই শহরের দুটি ক্লাব উয়েফা সুপার কাপের মুখোমুখি হয়েছিল।
ব্রুস ডুল্যান্ড

ব্রুস ডুল্যান্ড (; জন্ম: ১ নভেম্বর, ১৯২৩ - মৃত্যু: ৮ সেপ্টেম্বর, ১৯৮০) দক্ষিণ অস্ট্রেলিয়ার কোয়ানডিলা এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেট তারকা ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৪৭ থেকে ১৯৪৮ সময়কালে সংক্ষিপ্ত সময়ের জন্যে অস্ট্রেলিয়া দলের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর অস্ট্রেলীয় ক্রিকেটে সাউথ অস্ট্রেলিয়া দলের প্রতিনিধিত্ব করেছেন। দলে তিনি মূলতঃ অল-রাউন্ডারের ভূমিকায় অবতীর্ণ হয়েছিলেন। ডানহাতে ব্যাটিংয়ের পাশাপাশি লেগ ব্রেক গুগলি বোলিং করতেন।
১৯৪০-এর দশকের শেষদিকে সমগ্র খেলোয়াড়ী জীবনে তিনটিমাত্র টেস্টে অংশগ্রহণের সুযোগ হয় তার। ১৯৪৬-৪৭ মৌসুমে ইংরেজ দল অ্যাশেজ সিরিজ খেলার জন্যে অস্ট্রেলিয়া গমন করে। মেলবোর্নে সিরিজের তৃতীয় টেস্টে খেলার জন্য দল নির্বাচকমণ্ডলী কর্তৃক আহুত হন। ঐ টেস্টে তিনি ৪/৬৯ ও ১/৮৪ লাভ করেন। উইকেটের এক প্রান্ত ধরে রেখে কলিন ম্যাককুলের একমাত্র টেস্ট সেঞ্চুরি হাঁকানোয় প্রভূতঃ অবদান রাখেন। মেলবোর্নের চতুর্থ টেস্টেও তাকে রাখা হয়। এবারো তিনি কিথ মিলারের অভিষেক শতক হাঁকানোয় প্রভূতঃ সহায়তা করেন। তবে খেলায় তিনি ১৯৮ রান খরচ করে মাত্র ৩ উইকেট পেয়েছিলেন। ফলশ্রুতিতে, জর্জ ট্রাইবকে প্রাধান্য দিয়ে তাকে দলের বাইরে রাখা হয়। ১৯৪৮ সালে ইংল্যান্ড গমনে ডগ রিং ও কলিন ম্যাককুলের ন্যায় লেগ স্পিন বোলারদেরকে অগ্রাধিকার দেয়ার ফলে তার টেস্ট খেলোয়াড়ী জীবনের সমাপ্তি ঘটে।
দ্বিতীয় বিশ্বযুদ্ধ চলাকালীন দক্ষিণ প্রশান্ত মহাসাগরীয় অঞ্চলে অস্ট্রেলীয় কমান্ডো বাহিনীতে দায়িত্ব পালন করেছেন তিনি। যুদ্ধ শেষ হবার পর শেফিল্ড শিল্ড প্রতিযোগিতায় সাউথ অস্ট্রেলিয়ার পক্ষে প্রথম-শ্রেণীর ক্রিকেটে অংশগ্রহণ করেন। যুদ্ধ পরবর্তী সময়কালে অস্ট্রেলিয়ায় প্রথম হ্যাট্রিক লাভকারীর ভূমিকায় অবতীর্ণ হয়েছিলেন।
ল্যাঙ্কাশায়ার লীগে খেলার জন্যে ইংল্যান্ড গমন করেন তিনি। এরপর আবাসিক শর্তাবলী পূরণ হলে নটিংহ্যামশায়ারের (নটস) পক্ষে খেলার যোগ্যতা লাভ করেন। ১৯৫০-৫১ মৌসুমে কমনওয়েলথ দলের সদস্যরূপে ভারত ও সিলন গমন করেন।
কাউন্টি ক্রিকেটে দলটি বেশ নিচের দিকে অবস্থান করছিল। প্রথম বিদেশী খেলোয়াড় হিসেবে দলকে শক্তিধরে রূপান্তরে গুরুদায়িত্ব পালন করেন। ১৯৫৩ থেকে ১৯৫৭ সাল পর্যন্ত দলটির পক্ষে খেলেন। এ সময়ে ২৪.৫২ গড়ে ৪৭৮২ রান ও ১৮.৮৬ গড়ে ৭৭০ উইকেট দখল করেছিলেন তিনি। দুই মৌসুমে ১০০০ রান ও ১০০ উইকেট লাভের ন্যায় ডাবল পেয়েছেন। আরেক মৌসুমে মাত্র ৩০ রান কম সংগ্রহের কারণে ডাবল লাভ করা থেকে বঞ্চিত হন। ১৯৫৪ সালে ট্রেন্ট ব্রিজে এসেক্সের বিপক্ষে ৮৩ রান খরচায় ১৬ উইকেট পান। ঐ মৌসুমে নটিংহ্যামশায়ারের পক্ষে ১৮১ উইকেট পান। এ সংগ্রহটি অদ্যাবধি ক্লাব রেকর্ডরূপে টিকে রয়েছে।
জেন্টলম্যান বনাম প্লেয়ার্সের মধ্যকার খেলায় দুইবার প্লেয়ার্সের পক্ষে খেলেছেন। ইংরেজ কাউন্টি ক্রিকেটে অসাধারণ ক্রীড়াশৈলী প্রদর্শনের স্বীকৃতিস্বরূপ ১৯৫৫ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন ব্রুস ডুল্যান্ড।
ক্রিকেট খেলার পাশাপাশি বেসবল খেলায়ও তার সবিশেষ দক্ষতা ছিল। নিজ রাজ্যদলে অন্যতম সেরা পিচার হিসেবে পরিচিতি পেয়েছিলেন তিনি। ক্রিকেটসহ বেসবলেও অস্ট্রেলিয়ার পক্ষে খেলেছেন ব্রুস ডুল্যান্ড। ৮ সেপ্টেম্বর, ১৯৮০ তারিখে দক্ষিণ অস্ট্রেলিয়ার বেডফোর্ড পার্কে ৫৬ বছর বয়সে ব্রুস ডুল্যান্ডের দেহাবসান ঘটে।
ক্রিস্তো গোনসালেস

ক্রিস্তো রামোন গোনসালেস পেরেস (জন্ম: ২৪ অক্টোবর ১৯৯৭) হলেন একজন স্পেনীয় ফুটবলার, যিনি বর্তমানে স্পেনীয় ক্লাব রিয়াল মাদ্রিদ কাস্তিয়ার হয়ে একজন আক্রমণভাগের খেলোয়াড় হিসেবে খেলেন।
বাঁশকুনি

বাঁশকুনি (বৈজ্ঞানিক নাম: "Lethe confusa (Aurivillius)") প্রজাতি দক্ষিণ ও দক্ষিণ-পূর্ব এশিয়ায় প্রাপ্ত "নিমফ্যালিডি" (Nymphalidae) গোত্র ও 'স্যাটিরিনি' (Satyrinae) উপ-গোত্রের অন্তর্ভুক্ত প্রজাপতি।
বাঁশকুনি এর প্রসারিত অবস্থায় ডানার আকার ৫০-৬০ মিলিমিটার দৈর্ঘ্যের হয়।
ভারতে প্রাপ্ত বাঁশকুনি এর উপপ্রজাতি হল-
ভারতে জম্মু ও কাশ্মীর থেকে অরুণাচল প্রদেশ ও উত্তর-পূর্ব ভারত, নেপাল, ভুটান, পাকিস্তান, মায়ানমার থেকে জাভার বিভিন্ন অঞ্চলে এদের দেখা যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
ডানার উপরিতল : ডানার উপরিতলের রঙ মূলত বাদামি ও কালচে বাদামি। সামনের ডানার সাদা তির্যক ডিসকাল বন্ধনীটি কোস্টা থেকে উৎপন্ন হয়ে আড়াআড়িভাবে টর্নাস-এর সামান্য উপর পর্যন্ত বিস্তৃত এবং প্রায় সরলরৈখিক উক্ত বন্ধনীটি কাছাকাছি এসে সামান্য বেঁকে গেছে ভিতরের দিকে। সামনের ডানার শীর্ষভাগে (apex) ২-৩ টি অস্পষ্ট ও ফ্যাকাশে সাদা প্রি-এপিক্যাল ছোপ তির্যকভাবে সজ্জিত। সাব-টার্মিনাল রেখাটি অস্পষ্ট ও টার্মিনাল প্রান্তরেখা সাদা। নিচের ডানার টার্মেন আঁকাবাঁকা ও খাঁজকাটা এবং ৪ নং শিরায় দাঁতের ন্যায় বড় খাঁজযুক্ত। এই চক্ষু বিন্দুর সারিটি আসলে ডানার নিম্নতলের চক্ষু বিন্দুর সারির ছাপ। কেন্দ্রে সাদা বিন্দুযুক্ত অস্পষ্ট চক্ষু বিন্দুর (ocillie) একটি পোস্ট-ডিসকাল সারি বর্তমান যেগুলির মধ্যে সর্বনিম্ন চক্ষুবিন্দুটি বৃহত্তর। এই সাব-টার্মিনাল রেখাটি টার্মিনাল প্রান্তরেখার সাথে প্রায় সমান্তরাল। পুরুষ নমুনায় ৬ নং শিরার গোড়ায় (base) কালো ব্র্যান্ড চোখে পরে।
ডানার নিম্নতল : ডানার নিম্নতলের রঙ বাদামি ও কালচে বাদামীতে মেশানো। সামনের ডানার ডিসকাল বন্ধনীটি উপরিতলেরই অনুরূপ। এপিকাল অর্দ্ধে একটু নিচে পাশাপাশি দুটি কালো চক্ষুবিন্দু (ocilii) ঈষদ কমলা-হলুদ রেখা দ্বারা সীমায়িত (bordered)। প্রি-এপিকাল অংশে খুব ছোট, তেরছা একটি সাদা বন্ধনী (band) বিদ্যমান যাহা কোস্টার সাথে যুক্ত। উভয় ডানার সাব-বেসাল, সাব-টার্মিনাল ও টার্মিনাল অংশে আঁকাবাঁকা সাদা রেখা লক্ষ্য করা যায়।
পিছনের ডানায় আঁকাবাঁকা, অনিয়মিত ও কৌণিক সাদা ডিসকাল রেখা এবং সুস্পষ্ট, বক্র ও কালো চক্ষুবিন্দুর (ocilii) একটি সারি বর্তমান। চক্ষুবিন্দুগুলি কেন্দ্রে সাদা বিন্দুযুক্ত ও ঈষদ কমলা-হলুদ রেখা দ্বারা সীমায়িত (bordered )। এপিকাল চক্ষুবিন্দুটি ও সারির শেষ চক্ষুবিন্দুটি আলাদাভাবে সাদা অস্পষ্ট রিং দিয়ে ঘেরা এবং মাঝের চক্ষুবিন্দুগুলি একসাথে সাদা অস্পষ্ট ঢেউখেলানো রেখা দ্বারা আবৃত। এপিকাল চক্ষুবিন্দুটি সর্ববৃহৎ। টার্মেন আঁকাবাঁকা ও খাঁজকাটা এবং ৪ নং শিরায় দাঁতের মতো আকৃতি যুক্ত (dentated)।
ট্রি-ব্রাউন পরিবারের মধ্যে বাঁশকুনি একমাত্র প্রজাতি যার স্ত্রী ও পুরুষ নমুনা পার্থক্যহীন। শুঙ্গ, মাথা, বক্ষ (thorux) ও উদর ফ্যাকাশে বাদামি। শুঙ্গ শীর্ষভাগে কমলা-হলুদ।
নিচু উচ্চতাযুক্ত অঞ্চলে বাঁশকুনি প্রজাতিকে বেশি দেখা যায়। এদের উড়ান দ্রুত ও অনিয়মিত। এরা কখনো বেশি সময় ধরে ওড়েনা। ফুল ও পচা ফলে বসে এদের মধু ও রস পান করতে দেখা যায়। নিচু ঝোপঝাড় , গাছের ডাল এবং গুঁড়িতে এবং পাহাড়ের দেওয়ালে এরা বসে প্রধানত ডানা বন্ধ অবস্থায়। পাহাড়ের পাদদেশ থেকে ২০০০ মি. উচ্চতা পর্যন্ত পথের ধারে ও জঙ্গলের কিনারে এদের দর্শন মেলে। ফেব্রুয়ারি থেকে নভেম্বর পর্যন্ত এদের গতিবিধি লক্ষ্য করা যায়। পুরুষরা আঞ্চলিক বা স্থানিক (territorial) ও কলহপ্রবন। এই প্রজাতি ঘাসে ডিম পারে। সমতলভূমিতে ঝোপঝাড় ও বাঁশবাগানে এদের দেখা মেলে।
অ্যালিসিয়া ভন রিটবার্গ

অ্যালিসিয়া গ্রেফিন "(কাউন্টেস)" ভন রিটবার্গ (জন্ম ১০ ডিসেম্বর ১৯৯৩) একজন জার্মান অভিনেত্রী। বহু জার্মান চলচ্চিত্র ও টেলিভিশন সিরিজে অভিনয়ের পর, ২০১৪ সালে মুক্তিপ্রাপ্ত"ফিউরি" চলচ্চিত্রে এমা চরিত্রে তার সংক্ষিপ্ত ভূমিকার মাধ্যমে তিনি জার্মানীর বাইরের দর্শকদের দৃষ্টি আকর্ষণে সমর্থ হন।
"অ্যান্ড অল অয়্যার সাইলেন্ট" চলচ্চিত্রে দত্তক সন্তান হিসাবে অভিনয়ের মাধ্যমে তিনি বাভারিয়ান টেলিভিশন এ্যাওয়ার্ডে ২০১৩ ইয়ং আর্টিস্ট এ্যাওয়ার্ড অর্জন করেন।
২০১৪ সালে ব্র্যাড পিট, লোগান লারম্যান এবং শিয়া লাবেফের সাথে ডেভিট আয়ার পরিচালিত "ফিউরি" চলচ্চিত্রে এমা চরিত্রে সংক্ষিপ্ত ভূমিকায় অভিনয় করেন।
তাকে আরও দেখা যায় সুজানা হোয়াইট পরিচালিত "আওয়ার কাইন্ড অব ট্রেইটর" চলচ্চিত্রে যেটি ২০১৬ সালে মুক্তি পায়।
অভিনয়ের পাশাপাশি তিনি জেপেলিন বিশ্ববিদ্যালয়ে কর্পোরেট ম্যানেজম্যান্ট ও অর্থনিতি নিয়ে পড়াশোনা করছেন।
দুনিয়া কাঁপানো তৈমুর লং (বই)

দুনিয়াকাঁপানো তৈমুর লং বা হ্যারল্ড ল্যামের ইতিহাস আশ্রিত উপন্যাস, যেখানে তিনি ইতিহাস খ্যাত সেনাধ্যক্ষ তৈমুর লং এর জীবন চিত্রায়িত করেন। বইটিতে তিনি তৈমুর লঙের শৈশব থেকে তার জীবনের শেষ অংশ পর্যন্ত নানা বিষয় গল্পের ঢঙে তুলে ধরেন।
হ্যারল্ড ল্যাম্ব অ্যাডভেঞ্চার ম্যাগাজিনের একজন লেখক এবং বিখ্যাত ইতিহাস আশ্রিত ঔপন্যাসিক। এসব সময়ের লেখার জন্যে তাকে একজন বিশেষজ্ঞ মানা হয়। বইটি পারস্য কল্পকাহিনী তামের লেঙের পশ্চিমা সংস্করণ।
যখন শিশুটির প্রথম জন্ম হয় তার মা-বাবা তাকে পবিত্র শেখের কাছে নিয়ে যায়া আশির্বাদের জন্যে। ক্বোরয়ানের যে অংশ শেখ পড়ছিলেন সেখানকার এক শব্দ থেকে তিনি তার নাম তামুরু রাখেন। তার জীবনে তৈমুর আলেকজান্ডার ব্যতীত যে কারও চেয়ে বেশি রাজ্য দখল করেছেন। একজন হিংস্র আক্রমণকারী ছাড়াও তিনি ছিলেন একজন বুদ্ধিমান ও জ্ঞানী লোক। তিনি বেশ কিছু ভাষা বলতে পারতেন এবং কবিতা, সংগীত ল, শিল্পের একজন বড় সমাঝদার ছিলেন।
ইউসুফ ইদ্রিস

ইউসুফ ইদ্রিস () (১৯শে মে, ১৯২৭ – ১লা আগস্ট, ১৯৯১) একজন মিশরীয় নাট্যকার, ছোট গল্পকার এবং উপন্যাসিক।
১৯'শে মে ১৯২৭ সালে মিশরের ফাকুশ(فاقوس) শহরে জন্মগ্রহণ করেন। তিনি প্রাদেশিক রাজধানীতে মাধ্যমিক শিক্ষা শেষে চিকিৎসা শাস্ত্রে উচ্চ শিক্ষার উদ্দেশ্যে ১৯৪৫ সালে কাহেরা গমন করেন। সেখানে ১৯৪৭ সালে চিকিৎসা শাস্ত্রে এম.বি.বি.এস ডিগ্রী অর্জন করেন। অবশেষে ১৯৫১ সালে চিকিৎসা বিজ্ঞানের মনোবিজ্ঞান বিশেষজ্ঞ হিসেবে ডিগ্রী অর্জন করেন। কাহেরায় অবস্থান কালে বিভিন্ন পত্র-পত্রিকায় লেখার মাধ্যমে নিজের সাহিত্য জীবন শুরু করেন।
ইউসুফ ইদ্রিস ১ লা আগস্ট ১৯৯১ সালে ৬৪ বছর বয়সে হার্ট অ্যাটাকে লন্ডনে পরলোক গমন করেন।
কেনটারবারি বিশ্ববিদ্যালয়

কেনটারবারি বিশ্ববিদ্যালয় নিউজিল্যান্ডের দ্বিতীয় প্রাচীনতম বিশ্ববিদ্যালয়।
নিউজিল্যান্ড বিশ্ববিদ্যালয় এর একটি অন্তর্ভুক্ত কলেজ হিসেবে ১৮৭৩ সালে এটি যাত্রা শুরু করে। এটির আসল ক্যাম্পাস ছিল ক্রিস্টচার্চ সেন্ট্রাল সিটিতে। কিন্তু, ১৯৬১ সালে এটি একটি বিশ্ববিদ্যালয়ের মর্যাদা লাভ করে এবং এর পুরাতন ক্যাম্পাস থেকে নতুন ক্যাম্পাসে স্থানান্তরিত হয়। ১৯৭৫ সালের ১ মে এই স্থানান্তর সম্পূর্ণ হয়। বর্তমানে বিশ্ববিদ্যালয়টি কয়েকটি অনুষদে ডিগ্রি প্রদান করে, এর মধ্যে উল্লেখযোগ্য হল মানবিক অনুষদ, ব্যবসা, শিক্ষা, চারুকলা, প্রকৌশল, আইন, সঙ্গিত, সমাজ কর্ম, বিজ্ঞান, খেলাধুলা প্রশিক্ষণ ইত্যাদি।
বিশ্ববিদ্যালয়ের ক্যাম্পাসের আয়তন প্রায় । এটির মূল ক্যাম্পাস নিউজিল্যান্ডের ক্রিস্টচার্চ শহরের ইলাম শহরতলীতে অবস্থি। বিশ্ববিদ্যালয়টিতে তিনটি গ্রন্থাগার রয়েছে। এটির কেন্দ্রীয় গ্রন্থাগার অবস্থিত পুয়াকা-জেমস হেইট ভবনে।
বিশ্ববিদ্যালয়টিতে শিক্ষার্থীদের থাকার জন্য দশটি ছাত্রাবাস রয়েছে। যেখানে প্রায় ২,২৭৯ জন শিক্ষার্থী বসবাস করতে পারে। এই দশটির মধ্যে ইলাম এপার্টমেন্ট এবং ইউনিভার্সিটি হল সবচেয়ে বড়।
ঘাটাল বিধানসভা কেন্দ্র

ঘাটাল (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র। এই কেন্দ্রটি তপসিলি জাতির জন্য সংরক্ষিত।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩১ নং ঘাটাল (এসসি) বিধানসভা কেন্দ্রটি ঘাটাল পৌরসভা এবং ঘাটালখারার পৌরসভা, ঘাটাল সমষ্টি উন্নয়ন ব্লক এবং রাজনগর, সরবেড়িয়া-১ এবং সরবেড়িয়া-২ গ্রাম পঞ্চায়েত গুলি দাসপুর-১ সমষ্টি উন্নয়ন ব্লক এর অন্তর্গত। 
ঘাটাল (এসসি) বিধানসভা কেন্দ্রটি ৩২ নং ঘাটাল লোকসভা কেন্দ্রের অন্তর্গত। পূর্বে এই কেন্দ্রটি আরামবাগ লোকসভা কেন্দ্র এর অন্তর্গত ছিল।
 
২০০৬, ২০০১, ১৯৯৬, ১৯৯১ এবং ১৯৮৭ সালের রাজ্য বিধানসভা নির্বাচনে, সিপিআই (এম) এর রতন পাখিরা ১৯৭ নং ঘাটাল (এসসি) বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী ২০০৬ সালে বিজেপি এর অয়ন দোলুইকে পরাজিত করেন, ২০০১ সালে তৃণমূল কংগ্রেসের গোপাল কারককে, ১৯৯৬ সালে কংগ্রেসের রজনী কান্ত দোলুইকে, ১৯৯১ সালে কংগ্রেসের নিমাই বাগকে এবং ১৯৮৭ সালে কংগ্রেসের মধুসুদন দোলুইকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর গোপাল মণ্ডল ১৯৮২ সালে কংগ্রেসের নিমাই বাগকে পরাজিত করেন। সিপিআই (এম) এর গোপাল মণ্ডল ১৯৭৭ সালে জনতা পার্টির বানেশ্বর সাহাকে পরাজিত করেন।
১৯৭২ সালে কংগ্রেসের হরিসাধন দোলুই জয়ী হন। সিপিআই (এম) এর নন্দরানী দল ১৯৭১, ১৯৬৯ এবং ১৯৬৭ সালে জয়ী হন। সিপিআই এর নগেন দোলুই ১৯৬২ সালে জয়ী হন। ১৯৫৭ এবং ১৯৫১ সালে ঘাটাল যৌথ আসন ছিল। ১৯৫৭ সালে কংগ্রেস হরেন্দ্রনাথ দোলুই ও লক্ষ্মমান চন্দ্র সরকার উভয়ই জয়ী হন। স্বাধীন ভারতের প্রথম নির্বাচন ১৯৫১ সালে, সিপিআইয়ের অমুল্য চরণ দল এবং জ্যোতিষ চন্দ্র ঘোষ উভয়ই ঘাটাল যৌথ আসনে জয়ী হন।
তোমায় আমায় মিলে

তোমায় আমায় মিলে (২০১৩-২০১৬)হলো স্টার জলসা চ্যানেলে প্রচারিত একটি ভারতীয় বাংলা টেলিভিশন ধারাবাহিক। এটি প্রতি সোম থেকে রবিবার রাত ৯:৩০ ঘটিকায় স্টার জলসা য় প্রচারিত হতো।
বিশ বছর বয়সী কলেজের শিক্ষার্থী ঊষসী মিত্রের গল্প, যার স্বপ্ন ভারতীয় পুলিশ সার্ভিস অফিসার হওয়া । নিশীথ ঘোষের মিষ্টির দোকানের মালিক এবং ময়রা। নিশীথ ও ঊষসী বিঘ্নিত পরিস্থিতিতে বিয়ে করে। উষসী তার কঠোর শাশুড়ির সাথে সংগ্রাম করে, যিনি তাকে একজন পুলিশ অফিসার হতে দিতে চান না। গল্পটি কীভাবে ঊষসীর স্বামী তার শক্তি হয়ে ওঠে এবং তার স্বপ্ন পূরণ করতে সাহায্য করে তা নিয়ে।
কে ভি কৃষ্ণ রাও

জেনারেল কোটিকালাপুড়ি ভেঙ্কট কৃষ্ণ রাও ভারতীয় সেনাবাহিনীর ১৪তম প্রধান ছিলেন। তিনি ১৯২৩ সালে জন্মগ্রহণ করেন এবং ২০১৬ সালে মারা যান। তিনি জম্মু ও কাশ্মীর, নাগাল্যান্ড, মণিপুর এবং ত্রিপুরা রাজ্যের গভর্নর ছিলেন। ১৯৪২ সালে রাও ব্রিটিশ ভারতীয় সেনাবাহিনীতে ২য় লেফটেন্যান্ট হিসেবে কমিশন পেয়েছিলেন। ১৯৭১ সালের ভারত-পাকিস্তান যুদ্ধে রাও পূর্ব পাকিস্তানে ৮ম মাউন্টেন ডিভিশনের নেতৃত্ব দিচ্ছিলেন এবং পূর্ব পাকিস্তানের উত্তর-পূর্বাঞ্চল এলাকা তিনি পাকিস্তান সেনাবাহিনীর হাত থেকে মুক্ত করেছিলেন।
কে ভি কৃষ্ণ রাও ১৯৪২ সালের ৯ই আগস্ট ব্রিটিশ ভারতীয় সেনাবাহিনীর মাহার রেজিমেন্টের দ্বিতীয় ব্যাটেলিয়নে কমিশনপ্রাপ্ত হয়েছিলেন। দ্বিতীয় বিশ্বযুদ্ধে তিনি তরুণ অফিসার হিসেবে বার্মা, নর্থ-ওয়েস্ট ফ্রন্টিয়ার এবং বেলুচিস্তান এলাকায় যুদ্ধ করেছিলেন।
১৯৪৭ সালে ভারতের স্বাধীনতার পরেই পাকিস্তানের সঙ্গে যুদ্ধ হয়েছিলো ঐ যুদ্ধে কৃষ্ণ অংশ নিয়েছিলেন। ১৯৪৯-৫১ সালে ভারতের ন্যাশনাল ডিফেন্স একাডেমী তৈরিতে কৃষ্ণ উপদেষ্টার ভূমিকায় ছিলেন। '৫১ সালেই কৃষ্ণ ওয়েলিংটন সেনানিবাসের স্টাফ কলেজে পড়াশোনা শুরু করেন, স্টাফ কোর্স শেষ করেই তিনি সেনাসদরে (দিল্লী) জেনারেল স্টাফ অফিসার গ্রেড ২ (জিএসও ২) হিসেবে নিয়োগ পান মেজর পদবীতে, ১৯৫২-১৯৫৫ পর্যন্ত তিনি এই দায়িত্বে ছিলেন। এরপর লেঃ কর্নেল হিসেবে পদোন্নতি পেয়েই তিনি একটি পদাতিক ব্যাটেলিয়নের অধিনায়কের দায়িত্ব পান, ১৯৫৬ থেকে ১৯৫৯ পর্যন্ত ব্যাটেলিয়ন অধিনায়কের পদে ছিলেন তিনি। ব্যাটেলিয়নটি ছিলো মাহার রেজিমেন্টের তৃতীয় ব্যাটেলিয়ন এবং তখন এটি জম্মু ও কাশ্মীর প্রদেশে ছিলো। এরপরে তাকে কাশ্মীরেই একটি ডিভিশনে জেনারেল স্টাফ অফিসার গ্রেড ১ (জিএসও ১) হিসেবে বদলী করা হয়, এখানে তিনি ১৯৬৩ সাল পর্যন্ত ছিলেন। এরপরে তিনি আবার ওয়েলিংটন সেনানিবাসের স্টাফ কলেজে প্রশিক্ষক হিসেবে দায়িত্ব পান। ১৯৬৫ সালের ১৫ই মার্চ লেঃ কর্নেল কৃষ্ণ ভারপ্রাপ্ত ব্রিগেডিয়ার পদবী লাভ করেন এবং ১১৪ পদাতিক ব্রিগেডের কমান্ডারের মর্যাদা পান যেটা লাদাখ এলাকায় ছিলো, ১৯৬৬ সাল পর্যন্ত তিনি ব্রিগেডটির অধিনায়ক ছিলেন। এরপরেই তিনি রয়েল কলেজ অব ডিফেন্স স্টাডিস (তখন ইম্পেরিয়াল ডিফেন্স কলেজ) এ পড়তে যান, ১৯৬৮ সালে পড়া শেষ করে ভারতে আসেন। ভারতে ফিরে আসার পর '৬৮ সালের ৫ই জানুয়ারী তাকে ভারপ্রাপ্ত ব্রিগেডিয়ার থেকে প্রকৃত ব্রিগেডিয়ার করা হয়, এবং তিনি সেনাসদরে মিলিটারি অপারেশন্স পরিদপ্তরে উপ-পরিচালকের দায়িত্ব পান। ১৯৬৯ সাল পর্যন্ত তিনি এই দায়িত্ব ছিলেন।
১৯৬৯ সালের জুন মাসের ২৯ তারিখে কৃষ্ণ ভারপ্রাপ্ত মেজর জেনারেল হয়ে কাশ্মীর প্রদেশের ২৬তম পদাতিক ডিভিশনের জেনারেল অফিসার কমান্ডিং হিসেবে নিয়োগ পান। ১৯৭০ সালের ৪ আগস্ট তিনি প্রকৃত মেজর জেনারেল হন। এরপরেই তিনি ৮ম মাউন্টেন ডিভিশন এর জেনারেল অফিসার কমান্ডিং হন এবং এটা ছিলো পূর্ব পাকিস্তানের কাছে, ১৯৭০ সাল থেকে ১৯৭২ সাল পর্যন্ত এই ডিভিশনের কমান্ডার ছিলেন তিনি। ১৯৭১ সালে পূর্ব পাকিস্তানের উত্তর-পূর্ব অঞ্চলে পাকিস্তান সেনাবাহিনীর সঙ্গে লড়াইয়ে বীরত্বের পরিচয় দিয়েছিলো তার অধীনস্থ সেনারা।
যুদ্ধে সেনাপতি হিসেবে কৃষ্ণর দক্ষতায় মুগ্ধ হয়ে ভারত সরকার তাকে 'পরম বিশিষ্ট সেবা পদক' দিয়েছিলো। ১৯৭২ সালেই কৃষ্ণ পশ্চিম সেনা কমান্ডের চীফ অব স্টাফ হিসেবে নিয়োগ পান।
এরপর '৭৪ সালে কৃষ্ণ লেঃ জেনারেল পদে পদোন্নতি পেয়ে ষোড়শ কোরের কমান্ডার হন। কোরটি ছিলো কাশ্মীরে। এরপর তাকে প্রতিরক্ষা মন্ত্রণালয়ে নিয়োগ দেয়া হয় এবং '৭৮ সালে তিনি সেনাসদরে উপ সেনাপ্রধানের দায়িত্ব পান। ১৯৭৯ থেকে ১৯৮১ সাল পর্যন্ত তিনি ছিলেন পশ্চিম সেনা কমান্ড (তখন শিমলাতে) এর অধিনায়ক।
১৯৮১ সালের ১ জুন তিনি সেনাপ্রধান হন।
ইরাবতীর চুপকথা

ইরাবতীর চুপকথা হলো স্টার জলসা চ্যানেলে প্রচারিত একটি ভারতীয় বাংলা টেলিভিশন ধারাবাহিক। এটি শুরুতে প্রতি সোম থেকে রবিবার সন্ধ্যা ৭ টায় এবং পরবর্তীতে ১০ই জুন ২০১৯ থেকে নতুন সময়ে প্রতি সোম থেকে রবিবার রাত ১১ টায় প্রচারিত হয়।এই ধারাবাহিকটি ৫৯৫ পর্ব সফল ভাবে সম্প্রচার করে।
ইরাবতী একজন পরোপকারী নিঃস্বার্থ মেয়ে যে নিজের মা-বাবার মৃত্যুর পর ছোট বোনেদের বুকে আগলে মানুষ করেছে ও পরিবারের সকলের দায়িত্ব নিজের কাঁধে তুলে নিয়েছে।নানা দুঃখ,ছোট- ছোট আনন্দ নিয়ে জীবন এগিয়ে চলতে থাকে তার।এমনি একদিন তার পরিচয় ঘটে একরোখা, জেদি, বিদেশ ফেরত আকাশের সাথে... বদলে যেতে থাকে ইরাবতীর জীবন...বিভিন্ন ঘটনার কারণে তারা একে অপরের চরম শত্রু হয়ে উঠলেও সময়ের সাথে সাথে হয়ে উঠে ভালো বন্ধু...তারপর...
আকাশ - সৈয়দ আরেফিন
ইরাবতী - মনামী ঘোষ
শিশু শিল্পী- ঐশিক মুখোপাধ্যায়
শুভ্রজিত দত্ত,
নয়না পালিত
লিলি চক্রবর্তী
মেঘনা - জুঁই সরকার/মধুমিতা রায়
নমিতা চক্রবর্তী/মিঠু চক্রবর্তী
ভজ গোবিন্দ

ভজ গোবিন্দ হলো স্টার জলসা চ্যানেলে প্রচারিত একটি ভারতীয় বাংলা টেলিভিশন ধারাবাহিক। এটি হিন্দিতে "জয় কানহাইয়া লাল কি" হিসাবে পুনর্নির্মিত করা হয়েছে। এটি মূলত মে ২০১৭ থেকে ডিসেম্বর ২০১৮ পর্যন্ত সম্প্রচারিত হয়। তবে বর্তমানে ফিরে দেখা ধারাবাহিক হিসেবে এটি পুনরায় সম্প্রচার শুরু করে।
ডন (১৯৭৮-এর চলচ্চিত্র)

ডন হচ্ছে ১৯৭৮ সালে মুক্তিপ্রাপ্ত একটি হিন্দি চলচ্চিত্র যেটির কাহিনী লিখেছিলেন সেলিম-জাভেদ জুটি (সেলিম খান এবং জাভেদ আখতার), প্রযোজনা করেছিলেন নরিমান ইরানি এবং পরিচালনা করেছিলেন চন্দ্র বরোত। চলচ্চিত্রটিতে অভিনয় করেছিলেন অমিতাভ বচ্চন, জিনাত আমান, প্রাণ, ইফতেখার, হেলেন, ওম শিবপুরি, সত্যেন্দ্র কাপুর এবং পিঞ্চু কাপুর। চলচ্চিত্রটির সঙ্গীত পরিচালনা করেছিলেন কল্যাণজী-আনন্দজী, এবং গীতিকার ছিলেন অঞ্জন এবং ইন্দিভার।
চলচ্চিত্রটিতে অমিতাভ বচ্চন দ্বৈত চরিত্রে অভিনয় করেছিলেন; একটি খল চরিত্র "ডন" হিসেবে যে বম্বের আন্ডারওয়ার্ল্ডের প্রধান এবং আরেকটি তারই মত দেখতে সাধারণ সহজ-সরল নিরাপরাধ গরীব মানুষ বিজয় নামের এক ব্যক্তির চরিত্রে। চলচ্চিত্রটির কাহিনী মূলত বিজয়ের ডন ভূমিকায় অবতীর্ণ হওয়া নিয়ে যে ডন মারা যাবার পর পুলিশ বাহিনীর ঊর্ধ্বতন কর্মকর্তা ডিএসপি ডি'সিলভার কথা শোনে।
চলচ্চিত্রটি ছিলো ১৯৭৮ সালের তৃতীয় সর্বোচ্চ আয়কারী হিন্দি চলচ্চিত্র এবং বক্স অফিস ইন্ডিয়া দ্বারা 'গোল্ডেন জুবিলী' স্বীকৃতি পেয়েছিলো। ১৯৮০ সালে তামিল ভাষায় "বিল্লা" নামে একটি অনুরূপ চলচ্চিত্রে রজনীকান্ত অভিনয় করেছিলেন যেটি এই চলচ্চিত্রেরই পুনঃনির্মাণ ছিলো এবং ব্যবসাসফল ছিলো।
চন্দ্রকোণা বিধানসভা কেন্দ্র

চন্দ্রকোণা (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র। এই কেন্দ্রটি তপসিলি জাতির জন্য সংরক্ষিত। পূর্বে এই আসনটি খোলা ছিল।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩২ নং চন্দ্রকোণা (এসসি) বিধানসভা কেন্দ্রটি চন্দ্রকোণা পৌরসভা, চন্দ্রকোণা-১ এবং চন্দ্রকোণা-২ সমষ্টি উন্নয়ন ব্লক এবং রামজীবনপুর পৌরসভা, ক্ষীরপাই পৌরসভা এবং নীজ নারাজল গ্রাম পঞ্চায়েত দাসপুর-১ সমষ্টি উন্নয়ন ব্লক এর অন্তর্গত। 
চন্দ্রকোনা (এসসি) বিধানসভা কেন্দ্রটি ২৯ নং আরামবাগ লোকসভা কেন্দ্র এর অন্তর্গত। 
২০০৬, ২০০১ এবং ১৯৯৬ সালের রাজ্য বিধানসভা নির্বাচনে, সিপিআই (এম) এর গুরুপদ দত্ত ১৯৬ নং চন্দ্রকোণা বিধানসভা কেন্দ্র থেকে জয়ী হন ২০০৬ সালে তৃণমূল কংগ্রেসের লক্ষীপ্রিয় মণ্ডলকে পরাজিত করেন, ২০০১ সালে তৃণমূল কংগ্রেসের প্রবীর কুশারিকে এবং ১৯৯৬ সালে কংগ্রেসের মলয় ভট্টাচার্যকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর উমাপতি চক্রবর্তী ১৯৯১ সালে ইউসিপিআইয়ের সত্য ঘোষালকে পরাজিত করেন, ১৯৮৭ সালে কংগ্রেসের শেখ খালিলুর রহমানকে, ১৯৮২ সালে নির্দলের সত্য ঘোষালকে এবং ১৯৭৭ সালে কংগ্রেসের জগন্নাথ গোস্বামীকে পরাজিত করেন।
সিপিআইয়ের সত্য ঘোষাল ১৯৭২ সালে জয়ী হন। সিপিআই (এম) এর ষোড়শী চৌধুরী ১৯৭১ এবং ১৯৬৯ সালে জয়ী হন। কংগ্রেসের ইন্দ্রজিৎ রায় ১৯৬৭ এবং ১৯৬২ সালে জয়ী হন। এর আগে আসন বিদ্যমান ছিল না।
জেমস ই. ওয়েব

জেমস এডউইন ওয়েব (অক্টোবর ৭, ১৯০৬ - মার্চ ২৭, ১৯৯২) ছিলেন একজন আমেরিকান সরকারী কর্মকর্তা যিনি নাসার ২য় প্রধান হিসেবে ১৪ ফেব্রুয়ারি, ১৯৬১ থেকে ৭ অক্টোবর, ১৯৬৮ সাল পর্যন্ত দায়িত্ব পালন করেন।
জেমস ই. ওয়েবের স্মরণে, ২০০২ সালে, একটি পরিকল্পিত মহাকাশ দূরবীক্ষণ যন্ত্রের নাম জেমস ওয়েব স্পেস টেলিস্কোপ নামে নামকরণ করা হয়।
ওয়েব, পেটসি আইকেন ডগ্লাস কে ১৯৩৮ সালে বিয়ে করেন এবং তাদের দুটি সন্তান রয়েছেঃ সারাহ গরহাম ওয়েব (জন্মঃ১৯৪৫) এবং জেমস এডউইন ওয়েব জুনিয়র (জন্মঃ ১৯৪৭)।
ফ্রম দ্যা আর্থ টু দ্যা মুন মিনিসিরিজে ১৯৯৮ সালে ড্যান লরিয়া ওয়েবের চরিত্রে অভিনয় করেন।
২০১৬ সালের চলচ্চিত্র "হিডেন ফিগারস" এ কেন স্ট্রাঙ্ক ওয়েবের চরিত্রে অভিনয় করেন।
২০২১ সালে উৎক্ষেপণ করা জেমস ওয়েব মহাকাশ দূরবীক্ষণ যন্ত্র তাঁর নামানুসারে নামকরণ করা হয়।
প্যাটি ডিউক

অ্যানা মারি "প্যাটি" ডিউক (; ১৪ ডিসেম্বর ১৯৪৬ - ২৯ মার্চ ২০১৬) ছিলেন একজন মার্কিন অভিনেত্রী। তিনি মঞ্চ, চলচ্চিত্র ও টেলিভিশন - এই তিন মাধ্যমেই অভিনয় করেছেন। তার প্রথম আলোচিত সাফল্য হল "দ্য মিরাকল ওয়ার্কার" (১৯৬২) ছবিতে হেলেন কেলারের ভূমিকায় অভিনয়, যার জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার অর্জন করেন। ব্রডওয়ে মঞ্চেও তিনি এই চরিত্রে অভিনয় করেছিলেন। পরের বছর তিনি তার নিজের অনুষ্ঠান "দ্য প্যাটি ডিউক শো"-এ একই রকম দেখতে দুই বোন ক্যাথি ও প্যাটি লেন চরিত্রে অভিনয় করেন। পরবর্তীকালে তিনি আরও পরিপক্ব চরিত্রে কাজ করতে থাকেন, তন্মধ্যে রয়েছে "ভ্যালি অব দ্য ডলস" (১৯৬৭) ছবিতে নেলি ওহারা।
অভিনয় জীবনে ডিউক দশটি এমি পুরস্কারের মনোনয়ন ও তিনটি এমি জয় করেন, এবং দুটি গোল্ডেন গ্লোব পুরস্কার অর্জন করেন। তিনি ১৯৮৫ থেকে ১৯৮৮ সাল পর্যন্ত স্ক্রিন অ্যাক্টরস গিল্ডের সভাপতির দায়িত্ব পালন করেন।
লি রেমিক

লি অ্যান রেমিক (; ১৪ ডিসেম্বর ১৯৩৫ - ২ জুলাই ১৯৯১) ছিলেন একজন মার্কিন অভিনেত্রী। তিনি "ডেজ অব ওয়াইন অ্যান্ড রোজেস" (১৯৬২) চলচ্চিত্রে অভিনয় করে শ্রেষ্ঠ অভিনেত্রীর জন্য একাডেমি পুরস্কারের মনোনয়ন লাভ করেন এবং ১৯৬৬ সালে ব্রডওয়ের "ওয়েট আনটিল ডার্ক" নাটকে অভিনয় করে মঞ্চনাটকে শ্রেষ্ঠ অভিনেত্রী বিভাগে টনি পুরস্কারের মনোনয়ন লাভ করেন।
রেমিকের চলচ্চিত্রে অভিষেক হয় ১৯৫৭ সালে "আ ফেস ইন দ্য ক্রাউড" দিয়ে। তার অন্যান্য উল্লেখযোগ্য চলচ্চিত্রসমূহ হল "অ্যানাটমি অব আ মার্ডার" (১৯৫৯), "ওয়াইল্ড রিভার" (১৯৬০), "দ্য ডিটেকটিভ" (১৯৬৮), "দ্য ওমেন" (১৯৭৬) এবং "দি ইউরোপিয়ান্স" (১৯৭৯)। তিনি ১৯৭৩ সালের টেলিভিশন চলচ্চিত্র "দ্য ব্লু নাইট" এবং ১৯৭৪ সালের মিনি ধারাবাহিক "জেনি: লেডি র‍্যান্ডলফ চার্চিল"-এ অভিনয় করে শ্রেষ্ঠ নাট্য টিভি ধারাবাহিক অভিনেত্রী বিভাগে দুটি গোল্ডেন গ্লোব পুরস্কার অর্জন করেন। দ্বিতীয় কাজের জন্য তিনি একটি বাফটা টিভি পুরস্কারও অর্জন করেন। ১৯৯১ সালের এপ্রিলে হলিউড ওয়াক অব ফেমে তার নামাঙ্কিত তারকা খচিত হয়।
গ্নু গ্রাব

গ্নু গ্রাব () গ্নু প্রকল্পের একটি বুট লোডার প্যাকেজ। গ্রাব ফ্রি সফটওয়্যার ফাউন্ডেশনের বহুবুট স্পেসিফিকেশনের রেফারেন্স প্রয়োগ, যেটি ব্যবহারকারীকে কয়েকটি ইন্সটলকৃত অপারেটিং সিস্টেম থেকে যেকোন একটি বুট করার ও উপস্থিত কার্নেল কনফিগারেশন থেকে একটি নির্দিষ্ট অপারেটিং সিস্টেমের পার্টিশনে যেকোন একটি নির্বাচন করার সুযোগ প্রদান করে। 
"গ্র‍্যান্ড ইউনিফাইড বুটলোডার" নামক একটি প্যাকেজ থেকে গ্নু গ্রাবের ডেভেলপ করা হয়েছে। এটি প্রধানত ইউনিক্স-সদৃশ সিস্টেমসমূহের ব্যবহার করা হয়। গ্নু অপারেটিং সিস্টেম, সাথে সাথে অধিকাংশ লিনাক্স ডিস্ট্রিবিউশন এবং সোলারিস অপারেটিং সিস্টেন তাদের বুটলোডার হিসেব্র গ্নু গ্রাব ব্যবহার করে।
২০১৮-১৯ বাংলাদেশ ক্রিকেট দলের নিউজিল্যান্ড সফর

বাংলাদেশ ক্রিকেট দল তিনটি একদিনের আন্তর্জাতিক এবং দুইটি টেস্ট ক্রিকেট খেলার জন্য নিউজিল্যান্ড সফর করে, যা ফেব্রুয়ারি থেকে মার্চ ২০১৯-এ অনুষ্ঠিত হয়।
গ্নুস্টেপ

গ্নুস্টেপ () কোকোয়া, অবজেক্টিভ সি ফ্রেমওয়ার্ক এবং ইউনিক্স-সদৃশ অপারেটিং সিস্টেম ও মাইক্রোসফট উইন্ডোজের জন্যে অ্যাপলিকেশন উন্নয়ন টুলসমূহের ফ্রি সফটওয়্যার সংস্করণ। এটি গ্নু প্রকল্পের একটিন অংশ।
গ্নুস্টেপে একটি ক্রস-প্ল্যাটফর্ম, অবজেক্ট ওরিয়েন্টেড আইডিই রয়েছে। ডিফল্ট অবজেক্টিভ সি ইন্টারফেস ব্যতীত, গ্নুস্টেপের জাভা, রুবি, গ্নু গুইল ও স্কিমের জন্যে বাইন্ডিং রয়েছে। গ্নুস্টেপ অ্যাপলিকেশনের রুট কোকোয়ার রুটের মত একই: নেক্সটস্টেপ ও ওপেনস্টেপ।
গ্নু হার্ড

গ্নু হার্ড () গ্নু এর অংশ হিসেবে লেখা মাল্টিসার্ভার মাইক্রোকার্নেল। ১৯৯০ সাল থেকে এটি ফ্রি সফটওয়্যার ফাউন্ডেশনের গ্নু প্রকল্প দ্বারা উন্নয়নাধীন রয়েছে। এটি ইউনিক্স কার্নেলের প্রতিস্থাপক হিসেবে সৃষ্টি হয়েছে, এবং গ্নু জেনারেল পাবলিক লাইসেন্সের অধীনে ফ্রি সফটওয়্যার হিসেবে নিবন্ধন করা হয়েছে। যখন লিনাক্স কার্নেল আরও টেকসই সমাধান হিসেবে নিজেকে প্রমাণ করে, এর উন্নয়ন তখনও চলতে থাকলেও কিছুটা ধীর হয়ে যায়। 
গ্নু হার্ড এক সেট প্রটোকল ও গ্নু ম্যাক মাইক্রোকার্নেলের উপর চলা সার্ভার প্রসেসর নিয়ে গঠিত। হার্ডের লক্ষ্য কার্যকারিতা, নিরাপত্তা ও স্থিতাবস্থার দিক দিয়ে ইউনিক্স কার্নেলকে অতিক্রম করা, সাথে সাথে এর সাথে সামঞ্জস্যতা রক্ষা করা। গ্নু প্রকল্প অপারেটিং সিস্টেমের জন্যে মাল্টিসার্ভার মাইক্রোকার্নেল নির্বাচন করেছে পুরোনো ইউনিক্স মনোলিথিক কার্নেল স্থাপত্যের উপর এর অনুভূত সুবিধার জন্যে।
কাজী শাহ মোফাজ্জল হোসেন কায়কোবাদ

আলহাজ্ব কাজী শাহ মোফাজ্জল হোসেন কায়কোবাদ (জন্ম: ২০ ফেব্রুয়ারি ১৯৫৬) হলেন একজন বাংলাদেশি রাজনীতিবিদ ও সাবেক সংসদ সদস্য, যিনি বাংলাদেশ জাতীয়তাবাদী দলের (বিএনপি) রাজনীতির সাথে জড়িত। তিনি বিএনপির ভাইস চেয়ারম্যানের দায়িত্ব পালন করেছেন। তিনি কুমিল্লা-৩ আসন থেকে ৬ বার সংসদ সদস্য নির্বাচিত হয়েছেন। 
তিনি ২১শে আগস্টের গ্রেনেড হামলা নামলার পর থেকে দীর্ঘদিন বিদেশে অবস্থান করছিলেন। ২০২৪-এর ছাত্র-জনতার অভ্যুত্থানে আওয়ামী লীগ সরকারের পতনের পর তিনি দেশে ফিরে আসেন।
কায়কোবাদ ১৯৫৬ সালের ২০ ফেব্রুয়ারি জন্মগ্রহণ করেছেন।
কায়কোবাদ জাতীয় পার্টির মনোনয়নে ১৯৮৬ সালে ৩য় জাতীয় সংসদ নির্বাচনে প্রথম বার এবং ১৯৮৮ সালে দ্বিতীয় বার সংসদ সদস্য নির্বাচিত হন। ১৯৯১ ৫ম জাতীয় সংসদ নির্বাচনে স্বতন্ত্র প্রার্থী হয়ে নির্বাচন করলে, তিনি বিএনপির প্রার্থী রফিকুল ইসলামের নিকট পরাজিত হন। ফেব্রুয়ারি ১৯৯৬ সালে ৭ম জাতীয় সংসদের তিনি জাতীয় পার্টি থেকে আবারও সংসদ সদস্য হন। এরপর তিনি জাতীয়তাবাদী দলে যোগ দেন এবং জাতীয়তাবাদী দলের মনোনয়নে ২০০১ ও ২০০৮ সালে ৮ম ও ৯ম জাতীয় সংসদের সদস্য নির্বাচিত হন। ২০১৬ সালে কায়কোবাদ বিএনপির ভাইস চেয়ারম্যান হিসাবে নিয়োগ পান।
২০০৪ সালের ২১ আগস্ট ঢাকার গ্রেনেড হামলা হয়, যাতে দুটি মামলা হয়। ২০০৯ সালে আওয়ামী লীগ ক্ষমতায় এলে মামলার নতুন চার্জশীট দাখিল করে। চার্জশীটে ৫২ জনকে আসামি করা হয়। ২০১৮ সালের ১০ অক্টোবর মামলার রায় হয়। রায়ে ১৯ জনের মৃত্যুদণ্ড ও কায়কোবাদসহ ১৯ জলের যাবজ্জীবন হয়। কায়কোবাদ ২০১৪ সালে থাইল্যান্ডে এবং ২০১৫ সালে দুবাইয়ে চলে যান। ১ ডিসেম্বর ২০২৪ তারিখে হাইকোর্টের আপিল বিভাগ তাকেসহ অন্য সব আসামিকে খালাস প্রদান করেন।
গোল্ড কোস্ট, কুইন্সল্যান্ড

গোল্ড কোস্ট অস্ট্রেলিয়ার কুইন্সল্যান্ড রাজ্যের উপকূলীয় শহর। শহরটি রাজ্যের রাজধানী ব্রিসবেনের প্রায় ৬৬ কিলোমিটার (৪১ মাইল) দক্ষিণ-দক্ষিণপূর্ব এবং নিউ সাউথ ওয়েলসের রাজ্যের উত্তর সীমান্তের কাছেই অবস্থিত। ২০১৬ সালের জনগণনা অনুযায়ী শহরটির জনসংখ্যা ৬,৩৮,০৯০ জন। গোল্ড কোস্ট অস্ট্রেলিয়ার ৬ষ্ঠ বৃহত্তম শহর ও এটি অস্ট্রেলিয়ার বৃহত্তম অ-রাজধানী শহর এবং কুইন্সল্যান্ডের দ্বিতীয় বৃহত্তম শহর।
যখন অনুসন্ধানকারী জন অক্সলি দ্বারা সমুদ্র সৈকতে আবিষ্কারের আগে ১৮২৩ সাল পর্যন্ত গোল্ড কোস্ট অঞ্চলটি ইউরোপীয়দের মধ্যে উপেক্ষিত ছিল। এই অঞ্চল থেকে লাল সিডারের সরবরাহ ১৯ শতকের মাঝামাঝি সময়ে সকলকে আকর্ষণ করে। পরে ১৮৭৫ সালে সাউথপোর্টের জরিপ কাজ ও প্রতিষ্ঠিত হয় এবং ধনী ব্রিসবেন অধিবাসীদের জন্য ছুটির দিনে ভ্রমণের স্থান হিসেবে খ্যাতি অর্জন করে।
১৯২০-এর দশকের শেষ দিকে সার্ফেস প্যারাডাইস হোটেল প্রতিষ্ঠার পর, গোল্ড কোস্ট অঞ্চল উল্লেখযোগ্যভাবে বৃদ্ধি পেয়েছিল। ১৯৮০-এর দশকে এই অঞ্চলটি একটি অগ্রণী পর্যটন গন্তব্য হিসেবে বৃদ্ধি পেয়েছিল এবং ১৯৯৪ সালে গোল্ড কোস্টের স্থানীয় সরকার গোল্ড কোস্ট শহরটিকে গোল্ড কোস্টের মহানগর এলাকার বেশিরভাগ এলাকা জুড়ে বিস্তৃত করেছিল। বর্তমানে শহরটি ব্রিসবেনের পরে অস্ট্রেলিয়ার দ্বিতীয় জনবহুল স্থানীয় সরকার এলাকা।
আজ, গোল্ড কোস্ট তার সুন্দর উপক্রান্তীয় জলবায়ু সাথে একটি প্রধান পর্যটন গন্তব্য এবং এটি তার সার্ফিং সৈকত, সুউচ্চ ভবনের আধিপত্যযুক্ত দিগন্ত, থিম পার্ক, নাইটলাইফ, বৃষ্টিঅরণ্য এবং গোল্ড কোস্ট হিন্টারল্যান্ডের জন্য ব্যাপকভাবে পরিচিত। টেলিভিশন প্রযোজনা এবং একটি প্রধান চলচ্চিত্র শিল্পের সাথে শহরটি দেশের বিনোদন শিল্পের অংশ। শহরটি ২১ তম কমনওয়েলথ গেমস আয়োজন করেছিল, যা ২০১৮ সালের ৪ এপ্রিল থেকে ১৫ এপ্রিল পর্যন্ত চলেছিল।
গ্নু ইশতেহার

গ্নু ইশতেহার গ্নু প্রকল্পের লক্ষ্যের ব্যখ্যা ও সংজ্ঞা হিসেবে এবং গ্নু অপারেটিং সিস্টেম উন্নয়নে অংশগ্রহণকারী ও সমর্থনকারী আহবানের জন্যে রিচার্ড স্টলম্যান লিখেন এবং মার্চ ১৯৮৫ সালে "ড. ডব'স জার্নাল অব সফটওয়্যার টুলস"-এ প্রকাশ করেন। মুক্ত সফটওয়্যার আন্দোলনে প্রধান দার্শনিক তত্ত্বের উৎস হিসেবে এটি খুব উঁচু স্থানে রয়েছে। পুরো লেখাটি গ্নু সফটওয়্যার যেমন গ্নু ইম্যাকসের সাথে অন্তর্ভুক্ত থাকে এবং সবার জন্যে উন্মুক্ত।
গ্নু প্রকল্পের লক্ষ্য বর্ণনার মাধ্যমে "গ্নু ইশতেহার"-এর শুরু। গ্নু-এর উপাদানসমূহ তারপর বিশদভাবে বর্ণিত হয়েছে। রিচার্ড স্টলম্যান প্রকল্পটির গুরুত্ব ও সুবিধার সাথে বিস্তৃত যুক্তিপ্রয়োগ করেন। গ্নু প্রকল্পের পেছনে যে বিষয়টি বেশি উৎসাহিত করেছিলো, স্টলম্যানের মতে (তৎকালীন) ইউনিক্সের প্রতি সবার ঝুঁকে যাওয়া এবং এর অধিকাংশ উপাদান মালিকানাধীন বা ক্লোজড সোর্স হয়ে যাওয়া। অতঃপর, "গ্নু ইশতেহার"-এ বলা হয় কীভাবে সবাই এ প্রকল্প থেকে উপকৃত হচ্ছে।
গ্নু ইশতেহার দুটো অংশে বিভক্ত — অবদানকারীদের সুবিধা ও কম্যুনিটি/ভোক্তাদের সুবিধা।
কৃষ্ণা হাতিসিং

কৃষ্ণা নেহ্‌রু হাতিসিং (জন্ম: ২ নভেম্বর, ১৯০৭ - মৃত্যু: ৯ অক্টোবর, ১৯৬৭) তৎকালীন ব্রিটিশ ভারতের এলাহবাদের মীর্জাগঞ্জে জন্মগ্রহণকারী বিশিষ্ট ভারতীয় লেখিকা ছিলেন। তার অন্য পরিচয় হচ্ছে - ভারতের স্বাধীনতা আন্দোলনের অন্যতম প্রধান নেতা ও স্বাধীন ভারতের প্রথম প্রধানমন্ত্রী জওহরলাল নেহ্‌রু এবং বিশিষ্ট ভারতীয় কূটনীতিবিদ ও রাজনীতিবিদ বিজয়লক্ষ্মী পণ্ডিতের ছোট বোন; ইন্দিরা গান্ধীর পিসি ও রাজীব গান্ধীর পিসি-ঠাকুরমা। এছাড়াও, নেহ্‌রু-গান্ধী পরিবারের অন্যতম সদস্যা ছিলেন কৃষ্ণা হাতিসিং।
গঙ্গা নদীর তীরে এলাহাবাদ শহরের মীর্জাগঞ্জে কৃষ্ণা হাতিসিং জন্মগ্রহণ করেন। ভারতের স্বাধীনতা আন্দোলনকারী ও ভারতীয় জাতীয় কংগ্রেসের নেতা মতিলাল নেহ্‌রু ও তদ্বীয় সহধর্মীনি স্বরূপরাণী থুস্‌সু দম্পতির তৃতীয় ও সর্বকনিষ্ঠ সন্তান ছিলেন। কৃষ্ণা হাতিসিংয়ের বাবা মতিলাল নেহ্‌রু কাশ্মীরী পণ্ডিত সম্প্রদায়ভুক্ত এক ধনী ব্যারিস্টার ছিলেন। আইন ব্যবসার কারণে মতিলাল নেহ্‌রু এলাহবাদে বসবাস করতে শুরু করেন এবং সেখানে একজন আইনজ্ঞ হিসেবে প্রতিষ্ঠা লাভ করেন। এই সময়েই মতিলাল নেহ্‌রু কংগ্রেসের রাজনীতিতে সক্রিয় হয়ে উঠেন। তিনি ভারতের স্বাধীনতা আন্দোলন চলাকালীন দুইবার ভারতীয় জাতীয় কংগ্রেসের সভাপতি হন। তার মা স্বরূপরাণী থুস্‌সু লাহোরে বসবাসকারী এক বিখ্যাত কাশ্মীরী ব্রাহ্মণ পরিবারের মেয়ে ছিলেন।
স্বরূপরাণী থুস্‌সু, মতিলাল নেহ্‌রুর দ্বিতীয়া পত্নী ছিলেন। তার প্রথমা স্ত্রী সন্তানের জন্ম দিতে গিয়ে মারা যান। কৃষ্ণা হাতিসিং, জওহরলাল নেহ্‌রুর আঠারো বছরের ও বড়বোন বিজয়লক্ষ্মী পণ্ডিতের চেয়ে সাত বছরের ছোট। তারা সকলেই "আনন্দ ভবন" নামক বিশাল বাড়িতে পাশ্চাত্য সাংস্কৃতিক পরিমণ্ডলে গড়ে উঠেন। ইংরেজির সাথে সাথে তাদের হিন্দী ও সংস্কৃত শিক্ষা দেওয়া হতো।
আহমেদাবাদের বিখ্যাত জৈন পরিবারের সন্তান গুণোত্তম (রাজা) হাতিসিংয়ের সাথে পরিণয়সূত্রে আবদ্ধ হন। এ পরিবার হাতিসিং জৈন মন্দির প্রতিষ্ঠা করেছিল। গুণোত্তম হাতিসিং ভারতের অভিজাত পরিবারগুলোর কাছে সুপরিচিত ছিলেন ও বিংশ শতাব্দীর অধিকাংশ সময়েই ভারতের স্বনামধন্য পরিবারগুলোর একটিরূপে পরিচিতি পেয়ে আসছিল।
১৯৫০-এর দশকের শেষদিকে গুণোত্তম হাতিসিং নেহ্‌রু’র কট্টর সমালোচকের ভূমিকায় অবতীর্ণ হয়েছিলেন। ১৯৫৯ সালে সাবেক গভর্নর জেনারেল সি. রাজাগোপালাচারীকে সহায়তার হাত প্রশস্ত করেন। তাকে সাথে নিয়ে রক্ষণশীল বাজার উদার রাজনৈতিক দল যা স্বতন্ত্র পার্টি গঠন করেন।
কৃষ্ণা হাতিসিং ও তার স্বামী ভারতের স্বাধীনতার লক্ষ্যে লড়াই করেন। বেশ ক্ষাণিকটা সময় তারা কারাগারে অবস্থান করেন। এ অবস্থাতেই এ দম্পতির কিশোর সন্তান - হর্ষ হাতিসিং ও অজিত হাতিসিং বড় হতে থাকে।
ইসরাইল-ভারত বন্ধুত্বপূর্ণ সংঘ প্রতিষ্ঠাকারী ইগাল অ্যালনের আমন্ত্রণে মে, ১৯৫৮ সালে তিনদিনের সফরে ইসরাইল গমন করেন। নিজের জীবনসংগ্রাম কাহিনীসহ ভাই জওহরলাল নেহ্‌রু ও ভ্রাতুষ্পুত্রী ইন্দিরা গান্ধীকে নিয়ে গ্রন্থাকারে বেশকিছু পুস্তক রচনা করে গেছেন। তন্মধ্যে, উই নেহ্‌রুস, উইদ নো রিগ্রেটস (কোন খেঁদ নাই), নেহ্‌রুস লেটার্স টু হিজ সিস্টার, ডিয়ার টু বিবোল্ড অন্যতম।
তার স্বামী রাজা হাতিসিংও বেশ কয়েকটি গ্রন্থ রচনা করেন। সেগুলো হলো:-
দ্য গ্রেট পিস: অ্যান এশিয়ান্স ক্যানডিড রিপোর্ট অব রেড চায়না (১৯৫৩), উইন্ডো অন চায়না (১৯৫৩), তিব্বত ফাইটস ফর ফ্রিডম: দ্য স্টোরি অব দ্য মার্চ ১৯৫৯ আপরাইজিং (১৯৬০) অন্যতম।
ভয়েস অব আমেরিকার সাথে সম্পৃক্ত ছিলেন কৃষ্ণা হাতিসিং। বেশ কয়েকবার আনুষ্ঠানিক আলাপচারিতায় অংশ নেন তিনি। ৯ অক্টোবর, ১৯৬৭ তারিখে ওয়াশিংটন ডি.সিতে ৫৯ বছর বয়সে দেহাবসান ঘটে কৃষ্ণা হাতিসিংয়ের।
দ্বন্দ্ব (পেশাদার কুস্তি)

পেশাদারি কুস্তিতে দ্বন্দ্ব বলতে বোঝায় এক বা একাধিক কুস্তিগিরদের মধ্যে যুদ্ধ। তারা বিভিন্ন স্টোরিলাইন অনুযায়ী আচরণ করতে থাকে যা টিভিতে সম্প্রচারিত হয়। দ্বন্দ্ব সাধারণত কয়েক মাস পর্যন্ত চলতে পারে, কখনো এক বছর পর্যন্ত চলতে পারে। দ্বন্দ্ব গুলো সিঙ্গেল ম্যাচের মাধ্যমে শেষ হয়। ডাব্লিউডাব্লিউই তে দ্বন্দ্বকে "যুদ্ধ" শব্দটির সাথে তুলনা করা হয়।
দ্বন্দ্ব সাধারণত তৈরি হয় ফেস (হিরো চরিত্র) এবং হিল (খারাপ চরিত্র, ভিলেন) চরিত্রের মধ্যে। দ্বন্দ্ব শুরু হয় এক কুস্তিগির অন্য কুস্তিগিরকে অপমান করার মাধ্যমে, আবার নির্দিষ্ট লক্ষ্য বা চ্যাম্পিয়নশিপ টাইটেলের পিছু নেওয়াও দ্বন্দ্ব শুরু হওয়ার কারণ হতে পারে।বেশিরভাগ দ্বন্দ্ব তৈরি হয় পুরনো সম্পর্ক ভেঙ্গে যাওয়ার মাধ্যমে বা একজন ট্যাগ টিম সদস্য আরেকজনের বিরুদ্ধে গেলে। দ্বন্দ্বের দৈর্ঘ্য নির্ণয় হয় দ্বন্দ্বটি কতো জনপ্রিয় এবং মনোরঞ্জক হয়েছে তার উপর। দ্বন্দ্ব শুরু হয় কয়েক সপ্তাহ পূর্বের আচরণ থেকে। এবং এগুলো কোনো পিপিভির সুপারকার্ডে যুক্ত হয়।
সবচেয়ে দীর্ঘদিন চলা দ্বন্দ্বের মধ্যে রিক ফ্লেয়ার এবং রিকি স্কিমবোট এর দ্বন্দ্ব অন্যতম। তারা একে অপরের বিপক্ষে ২,০০০ অধিক ম্যাচ খেলেছেন। তার মধ্যে বেশিরভাগ ম্যাচ হয়েছে লাইভ ইভেন্টে।
বেশিরভাগ প্রোমোটার চায় তাদের ব্যবসার নিয়মনীতি টিকিয়ে রাখতে। ফলে তারা এমনভাবে স্টোরিলাইন তৈরি করে যাতে সরাসরি উপস্থিত দর্শকরা ওইসব কুস্তিগিরদের ঘৃণা করা শুরু করে। যদি দ্বন্দ্ব চলাকালীন সময় কোনো কুস্তিগির বাইরে জনগণের সামনে তাদের বন্ধুত্ব দেখায় তাহলে তাদের তৈরি করা ভ্রম ভেঙ্গে যায় এবং এতে ব্যবসায়ে প্রভাব ফেলে।
স্ট্যানলি স্নুক

স্ট্যানলি ডে লা কোর্ট স্নুক (; জন্ম: ১১ নভেম্বর, ১৮৭৮ - মৃত্যু: ৬ এপ্রিল, ১৯৫৯) টেম্বুল্যান্ডের সেন্ট মার্কস এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন। ১৯০৭ সালে সংক্ষিপ্ত সময়ের জন্যে আন্তর্জাতিক ক্রিকেটে অংশগ্রহণ করেছিলেন তিনি। ঘরোয়া প্রথম-শ্রেণীর দক্ষিণ আফ্রিকান ক্রিকেটে গটেং ও ওয়েস্টার্ন প্রভিন্স দলের প্রতিনিধিত্ব করেছেন। দলে মূলতঃ ডানহাতি ব্যাটসম্যান হিসেবে খেলতেন স্ট্যানলি স্নুক।
ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্স ও গটেং দলের পক্ষে খেলেছেন তিনি। সমগ্র খেলোয়াড়ী জীবনে একটিমাত্র টেস্টে অংশগ্রহণ করার সুযোগ পেয়েছিলেন তিনি। ১৯ আগস্ট, ১৯০৭ তারিখে টেস্ট ক্রিকেটে অভিষেক ঘটে স্ট্যানলি স্নুকের। ঐ টেস্টে তিনি কোন রান তুলতে পারেননি।
তার ভাই টিপ স্নুক দক্ষিণ আফ্রিকার পক্ষে টেস্ট ক্রিকেটে অংশ নিয়েছিলেন। ৬ এপ্রিল, ১৯৫৯ তারিখে কেপ টাউনের ওয়েনবার্গে ৮১ বছর বয়সে স্ট্যানলি স্নুকের দেহাবসান ঘটে।
সুস্মিতা আনিস

সুস্মিতা আনিস একজন বাংলাদেশী নজরুল সঙ্গীত শিল্পী। তিনি আধুনিক বাংলা গান এবং হালকা শাস্ত্রীয় সঙ্গীত সহ বিভিন্ন সংগীত শৈলী সাথে জুড়ে আছেন। তিনি ফিরোজা বেগমের ভাগ্নী।
সুস্মিতা পাঁচ বছর বয়সে ফিরোজা বেগমের কাছ থেকে সঙ্গীত চর্চা শুরু করেন। তিনি নজরুল সঙ্গীত এবং আধুনিক বাঙালি গানের জন্য বিখ্যাত। তিনি ১৯৭৬ সালে নজরুল সঙ্গীতে বাংলাদেশ টেলিভিশনের বার্ষিক জাতীয় প্রতিযোগিতায় নতুন কুঁড়িতে প্রথম পুরস্কার জিতেছিলেন। সুস্মিতা অল্প বয়সে রাষ্ট্রীয় মালিকানাধীন জাতীয় সম্প্রচার সংস্থা বাংলাদেশ টেলিভিশন (বিটিভি) তে নিয়মিতভাবে কাজ করছেন।
ফিরোজা বেগমের মৃত্যুর প্রথম বার্ষিকী স্মরণে ৯ সেপ্টেম্বর ২০১৫ তারিখে ফিরোজা বেগমের জীবন ও তার কাজকর্ম নিয়ে সুস্মিতা "ফিরোজা বেগম আর্কাইভ" চালু করেছিলেন। যেখানে ফিরোজার সঙ্গীত ও বক্তৃতা রেকর্ডিং সহ মঞ্চ অনুষ্ঠানের ভিডিও সংরক্ষণ করেছেন। এই সংগ্রহগুলি সুস্মিতার ওয়েবসাইটে যাবে।
লে গিদ মিশলাঁ

লে গিদ মিশলাঁ (; আ-ধ্ব-ব: [ɡid miʃ.lɛ̃]) তথা মিশলাঁ নির্দেশিকাসমূহ হল হোটেল, রেস্তোরাঁ ও ভ্রমণের জন্য তথ্যপঞ্জিমূলক কিছু নির্দেশিকা যেগুলি বিশ্বখ্যাত টায়ার প্রস্তুতকারক ফরাসি ব্যবসা প্রতিষ্ঠান মিশলাঁ গত একশত বছরের বেশি সময় ধরে প্রকাশ করে আসছে। প্রতিষ্ঠানটি প্রতি বছরের শেষের দিকে লাল নির্দেশিকা নামে যে গ্রন্থটি ছাপিয়ে থাকে সেখানে বিশ্বের বিভিন্ন রেস্তোরাঁর খাবার ও সেবার মান উল্লেখ থাকে যার সর্বোচ্চ মান তিন তারকা। অতীতে মিশলাঁ নির্দেশিকার বিষয়বস্তুগুলি ইউরোপকেন্দ্রিক হলেও বিগত কয়েক দশক ধরেই তারা বিশ্বব্যাপী রেস্তোরাঁর মান নির্ণয় করে আসছে। রাস্তার ধারের ভ্রাম্যমাণ খাবারের দোকান থেকে শুরু করে অভিজাত হোটেলের পানশালা, সব ধরনের রেস্তোরাঁই এতে স্থান পেয়েছে। এর মান মূলত খাবারের স্বাদ, পরিবেশনা, মান ইত্যাদির উপর নির্ভর করে নির্ণিত হয়।
১৯০০ সালের দিকে ফরাসি দুই ভাই অঁদ্রে মিশলাঁ ও এদুয়ার মিশলাঁ মিলে মিশলাঁ নামের টায়ার প্রস্তুরতকারক প্রতিষ্ঠানটি প্রতিষ্ঠা করেছিলেন। সেসময় ফ্রান্সের রাস্তায় আনুমানিক ৩০০০ মোটরযান চলত। গাড়ির চাহিদা, তথা টায়ারের চাহিদা বাড়াতে, মিশলাঁ নির্দেশিকা প্রকাশিত হয়। প্রথম মুদ্রণে বইটির প্রায় ৩৫ হাজার সংখ্যা ছাপানো হয় যেগুলি বিনামূল্যে বিতরণ করা হয়। এই নির্দেশিকাতে মোটরযানের মালিকদের জন্য ফ্রান্সের মধ্যে প্রয়োজনীয় তথ্য যেমন মানচিত্র, টায়ার মেরামত বা পরিবর্তন, যান্ত্রিক মেরামত, সরাইখানা, রেস্তোরাঁ এবং তেল স্টেশনের পরিচিতি দেওয়া থাকে। চার বছর পর, অর্থাৎ ১৯০৪ সালে, মিশলাঁ বেলজিয়ামেও একই ধরনের নির্দেশিকা প্রকাশ করে। পরবর্তীতে তারা "আলজেরিয়া ও তিউনিশিয়া" (১৯০৭); "আল্পস ও রাইন" (১৯০৮); "জার্মানি, স্পেন ও পর্তুগাল" (১৯১০); "আয়ারল্যান্ড ও ব্রিটিশ দ্বীপপুঞ্জ" (১৯১১); এবং "লে পেই দ্যু সোলেই" (উত্তর আফ্রিকা, দক্ষিণ ইতালি ও ক্রোয়েশিয়া) (১৯১১) প্রকাশ করে। প্রথমে ফরাসি ভাষাতে হলেও ১৯০৯ সাল থেকে তারা বইগুলির ইংরেজি সংস্করণও প্রকাশ করা শুরু করে।
বিভিন্ন রেস্তোরাঁর খাবারের স্বাদ চেখে দেখার জন্য মিশলাঁ কর্তৃপক্ষ যাদেরকে নিযুক্ত করেন তাদেরকে আঁস্পেক্তর (ফরাসি Inspecteur) বা পরীক্ষক বলা হয় এবং গোয়েন্দা সংস্থার গোয়েন্দাদের মতো তাদেরও পরিচয়ের গোপনীয়তা রক্ষা করা হয়। তাদের মান বিবেচনা মূলত খাবারকেন্দ্রিক। খাবার পরিবেশনকারীর ব্যবহার, রেস্তোরাঁর পরিবেশ বা খাবারের নাম যেন তাদেরকে প্রভাবিত না করে, সে ব্যাপারে কড়া নির্দেশনা দেওয়া থাকে। খাবার চেখে দেখার জন্য সাধারণত দুইজন পরীক্ষক একসাথে একটি রেস্তোরাঁয় গিয়ে থাকেন। তবে সবাইকে সমান সুযোগ দেওয়ার জন্য তারা কিছু আচারবিধি অনুসরণ করেন। তাদের সন্ধ্যা সাড়ে সাতটার আগেই টেবিল সংরক্ষণ করে থাকেন। দুইজনের একজন সাধারণত ৩০ মিনিট আগে পৌঁছাতে হয়। খাবার ফরমায়েশ করার সময় তাদের একজন নির্দিষ্ট মেনু থেকে এবং অন্যজন "আ লা কার্ত" (অর্থাৎ ইচ্ছানুযায়ী) তালিকা থেকে বিভিন্ন পদ নির্বাচন করেন। সাথে তারা অর্ধেক বোতাল ওয়াইন এবং কলের পানির জন্য বলে থাকেন। অনেক ক্ষেত্রে তারা ইচ্ছে করেই মেঝেতে কাঁটাচামচ রাখেন এটা দেখার জন্য যে রেস্টুরেন্ট সেটা খেয়াল করেছে কিনা। সব শেষে তারা ৪টি বিষয়ের উপর ভিত্তি করে তারকা দিয়ে থাকেন। 
১) খাবারের পদ বা ব্যঞ্জনটি জিভে জল আনতে সক্ষম কি না, ২) খাবারের ঘ্রাণ মোহনীয় কি না, ৩) খাবারের প্রত্যেক গ্রাস আপনাকে অনুরণিত করছে কি না, এবং ৪) খাবারের দামটি পরিমাণের সাথে যথার্থ কি না।
উড়ে যায় বকপক্ষী

উড়ে যায় বকপক্ষী হল একটি বাংলাদেশি হাস্যরসাত্মক-নাট্যধর্মী টেলিভিশন ধারাবাহিক। এটি রচনা এবং পরিচালনা করেছেন হুমায়ূন আহমেদ। ধারাবাহিকটিতে অভিনয় করেছেন মেহের আফরোজ শাওন, মাসুম আজিজ, ড. ইনামুল হক, এজাজুল ইসলাম, ফারুক আহমেদ, মনিরা মিঠু, চ্যালেঞ্জার, স্বাধীন খসরু, রিয়াজ প্রমুখ।
এই ধারাবাহিকটিতে দেখানো হয়েছে গ্রামের অতি দরিদ্র একটি গানের দল ও তাঁদের জীবনযাপনের ইতিহাস। যাদের নুন আনতে পান্তা ফুরায়। তার পরেও তাঁরা করে চলেন তাঁদের যাপিত জীবনের সংগ্রাম। তাঁদের হাসি-কান্না, আনন্দ-বেদনা তুলে ধরা হয়েছে।
এই নাটকটিতে অসম্ভব সুন্দর কিছু গান রয়েছে। তেমনি কয়েকটি গান হলো-
"● আমার যমুনার জল দেখতে কালো- কুদ্দুস বয়াতি, মমতাজ"
"● আমার কইলজা ছান ছান করে- সুবীর নন্দী"
"● হুরমুর হুরমুর করে মেঘা- সুবীর নন্দী"
"● ঢোল বাজে দোতারা বাজে- মমতাজ"
"●সোহাগ চাঁদ বদনী ধ্বনি- সুবীর নন্দী"